<classify> NAIBU Katibu Mkuu Wizara ya Maji, Anthony Sanga ametoa muda wa siku 14 kwa Mkandarasi China Civil Engineering Construction Corporation CCECC kukamilisha ujenzi wa mradi wa maji Mji wa Magu.Ametoa agizo hilo juzi alipofanya ziara kwenye mradi huo wilayani Magu, mkoani Mwanza ili kujionea hatua ya ujenzi iliyofikiwa sambamba na kuzungumza na mkandarasi.Mara baada ya kutembelea eneo la chanzo cha maji na kituo cha tiba ya maji cha mradi, Sanga alibainisha kuwa ameridhishwa na ujenzi wa mradi na kwamba tayari wananchi wameanza kupata huduma ya maji, lakini yapo maeneo machache ambayo hayajakamilika inavyopasa na hivyo kumtaka mkandarasi kuhakikisha anayakamilisha kwa muda aliopangiwa.Mradi unaridhisha umejengwa vizuri ila tu shida ninayoiona hapa kuna maeneo machache hayajakamilishwa vizuri ambayo kitaalamu tunaita snags kama kuna bomba limechomoka, koki, kurudishia rangi, na vingine vidogo vidogo. Maelekezo yangu ni kwamba ndani ya wiki mbili kuanzia leo maeneo haya yakamilike, alisisitiza.Aliongeza kuwa mkandarasi amekwishafanya kazi kubwa na kwamba hizo chache zilizobaki ahakikishe anazikamilisha haraka na kwamba baada ya siku hizo 14 awe amekabidhi mradi kwa Mamlaka ya Maji Mji wa Magu na awe ameondoka kwenye eneo la mradi ili kuondokana na gharama mbalimbali za usimamizi wake.Hata kama hatumlipi mkandarasi kwa hizi kazi zilizobakia lakini gharama bado zitakuwepo tu ikiwa ni pamoja na kulipa watendaji wetu ambao ni wasimamizi wa mradi fedha za kujikimu na gharama nyingine zikiwemo za usafiri wa kuja kukagua kazi mara kwa mara na hivyo kutumia mafuta, alisema.Fedha za ujenzi wa mradi ni za wananchi kwani zilitolewa na wadau wa maendeleo ambao aliwataja kuwa ni Benki ya Maendeleo ya Ulaya na Shirika la Maendeleo la Ufaransa, ikiwa ni mkopo wa masharti nafuu ambao serikali inapaswa kulipa.Namshukuru sana Rais John Magufuli ambaye kimsingi ndio mtoaji wa fedha, tunasema fedha imetolewa na wafadhili, lakini ni mkopo wa masharti nafuu, hivyo zitalipwa kwa kodi za wananchi, kwa hiyo tutahakikisha hata shilingi ya mwisho inatumika vizuri na hatuwezi kumtazama mkandarasi afanye anavyojisikia yeye wakati wa kukamilisha mradi, alisema.Akizungumzia maeneo ambayo hayajafikiwa na mradi na uhitaji upo, Sanga alielekeza Mamlaka ya Maji Mwanza MWAUWASA kwa kushirikiana na Mamlaka ya Maji Magu MAUWASA pamoja na Wakala wa Maji Vijijini RUWASA wayafanyie kazi na kwamba kwa maeneo yatakayokuwa nje ya uwezo wao wayawasilishe wizarani ili wananchi wote waliokusudiwa waweze kunufaika na mradi huo.Kwa upande wake Mbunge wa Jimbo la Magu, Boniventura Kiswaga aliipongeza Serikali ya Awamu ya Tano kwa ujenzi wa mradi huo mkubwa wa maji ambao aliuelezea kuwa ni mwarobaini wa kero ya muda mrefu ya upatikanajni wa huduma ya maji safi na salama.  <topic>: KITAIFA 